སྔོན་ཆད་ཁོས་གཟི་མིག་དགུ་དེའི་རིན་ཐང་དང་ཕན་ནུས།རྒྱུ་མཚན་སོགས་ཞིབ་ཕྲ་ཞིག་མི་ཤེས་མོད།གང་ལྟར་ཁོ་དེ་ལ་འདང་རྩིས་ཆེ་བའི་རྒྱུ་མཚན་ནི་ཁོའི་ཕ་རྒན་མ་འདས་གོང་བཤད་ན།གཟི་མིག་དགུ་དེ་སྔོན་ཆད་ཅིག་ལ།ཁོའི་ཕ་རྒན་གྱི་ཨ་མས་གངས་རིན་པོ་ཆེ་ཕྱག་གིས་སྐོར་དུས་སྐོར་ལམ་ནས་རྙེད་པ་ཞིག་ཡིན་ཏེ།ཁོ་མོས་བརྐྱངས་ཕྱག་འཚལ་ནས་ཕྱིར་སྐོར་མགོར་ཐོན་ལ་ཉེ་བའི་མཚན་ནུབ་ཅིག་ལ།མོས་སྔགས་པ་རྒན་པ་ལུས་ལ་གཟན་དཀར་རྐྱང་བ་གྱོན་པ།ལྷམ་མེད་པར་རྐང་རྗེན་དུ་འགྲོ་བ།རལ་བར་ཚི་དྲེགས་ཆགས་པ་ཞིག་གིས།མོའི་ལག་ཏུ་ཨུ་དམ་ཝ་རའི་མེ་ཏོག་དཀར་པོ་ལྟ་ན་སྡུག་པ།ཡིད་དུ་འོང་བ།འོད་ཟེར་འཕྲོ་བ་ཞིག་བཞག་རྗེས་གར་སོང་ཆ་མེད་དུ་གྱུར་བའི་རྨི་ལམ་ངོ་མཚར་བ་ཞིག་རྨིས་ཤིང་།ཕྱི་ཉིན་མོའི་སེམས་སུ་རྟེན་འབྲེལ་ཡག་པོ་ཞིག་ཏུ་སྒོམ་ནས་མུ་མཐུད་མདུན་དུ་ཡོང་བའི་ལམ་བར་ནས།ས་འབུར་ཞིག་གི་ནང་ན་ཕྱེད་ཙམ་ཕྱིར་མངོན་པ་མཐོང་སྟེ་རྙེད་པ་ཡིན་ལ།མོས་དད་པ་དག་སྣང་གིས་དངོས་གྲུབ་གནང་བ་ཡིན་པར་བསམ་ནས།སོམ་ཉི་ཅི་ཡང་མེད་པར་ཁ་བཏགས་དཀར་པོ་ཞིག་གི་ཁུད་དུ་གཅུད་དེ།ཡུལ་དུ་ཁྱེར་ཡོང་ཚུལ་གྱི་ངག་རྒྱུན་གསོན་པོ་དེ་རྒན་པོ་གཡང་སྐྱབས་ཀྱིས་གཏན་ནས་བརྗེད་མེད།